**Intervija ar Annu Močāni (dz. Jaunzemi, 1924-2018) par lauku ballēm Bērzpilī (Latgalē) 20. gadsimta trīsdesmito gadu beigās un četrdesmitajos gados. Intervēja un interviju pierakstīja Ieva Pīgozne Ikšķilē, Lupīnu ielā 1, 2017. gada 26. jūlijā.**

Šķūnī iekšā balles rīkoja, [tur bija] māla klons. Stūrī muzikantu galds sapušķots ar bērziem. Uz krāsns uzlika [un apsedza] ar baltu palagu. Muzikanti parasti bija kādi četri vai retāk pieci: liela un maza vijole, akordeons, plus vēl kāds. [Muzikanti parasti] visi bija puiši. Kādreiz māsa Tekla arī kādās kāzās [spēlēja]. Dejoja tādas dejas kā valsis, fokstrots, polka, kazačoks, krakovjaks, mugurdancis. Visvairāk valsis – tas skaitījās moderns. Kara laikā tieši šķūnī notika balles, jo skolā nevarēja tikt, jo tur bija zaldāti. Pirms kara notika skolas zālē. Garderobē atstāja drēbes. Bija četri vai pieci vietējie muzikanti: Donats spēlēja vijoli, Antons – akordeonu, Aliozs – cītaru. Pārsvarā spēlēja, [dažreiz] uzdziedāja arī klāt. Ja kādam [muzikantam] kāda meitene dikti patika, tad tas pats arī mazliet uzdancoja. Brālis Jānis arī spēlēja cītaru. Varbūt, ka [muzikantiem] bija arī mēģinājumi, saspēlēja, kā saskanēs.

Puišiem bija goda uzvalki uz balli. Dejoja arī ar žaketēm. Ja bija ļoti karsti, tad žaketes noģērba un dejoja kreklā. Meitenes vilka kleitas un kājās kurpes, zeķu siltā laikā nebija. Ar basām kājām nedejoja. Kara laikā bija klikatiņas: augšā smuki no brezenta, zole no koka, kas vidū pušu, lai lokās.

Puiši lūdza meitenes. Ja bija dāmu dejas, tad meitenes lūdza puišus. [Meitenes] nekad malā nesēdēja, visādi puiši lūdza. Ja visu laiku dejoja tikai ar vienu, tad tie skaitījās pāris, bet tādu nebija daudz.

Šķūnī dejoja pa 10-15 pāriem. [Kad bija] vismīļākās dejas – valši, tad bija grūti apgriezties. Kazačoku dejoja puiši zem grādiņa, lai drosmīgāks prāts, ākstījās.

Pārsvarā uz ballēm gāja neprecētie. Jauni pāri vienu – divus gadus pēc kāzām, kam vēl nebija bērnu, arī šad tad gāja.

Mācījās dejas cits no cita, daļa jau mācēja. Bija ātri no citiem jāiemācās. Tas likās interesanti un gribējās ātri samācīties.

[Balles] organizēja muzikanti: pateica, kur šovakar spēlēs, tad uzreiz visi sanāca. Citreiz pielika lapiņu ar ziņu pie baznīcas, ka tur un tur būs vakarā baļļuks. Viss bija par brīvu. Dažreiz alu pārdeva, tikai muzikantiem bez maksas iedeva. Kopumā nepiedzērās neviens, ja nu kāds, tad to citi iznesa ārā, lai paguļ. Dzēra tikai drosmes pēc, lai nebūtu neērti. Vakarā pēc saules (~22.00-23.00) sākās un dejoja līdz rītam, kamēr gaisma aust. Kamēr muzikanti spēlē, tikmēr visi dejoja.

[Balles] sauca par dančiem vasarā. Večerinkas notika ziemā un istabā, jo tur maz cilvēku bija, jo nebija vietas un negāja garus gabalus ziemas laikā pa tumsu. [Kad balles notika] jaunā mājā, kur divas lielas istabas, tur puiši ķēra meitas un bučoja.

Kāzās dancoja visa vecuma kāzu viesi, veči arī. Kāzās varēja dejot istabā. Gar malu uz soliem vecākas tantes sēdēja, jaunie pa vidu grozījās – pie durvīm, pie krāsns, lai var padejot. Kad dejoja, cēlās lieli putekļi, bet neviens neņēma vērā, ka ēdiens nav novākts un apput – ar alu noskalos. Dejoja pēc tam, kad paēda. Bija divi vai trīs galdi. Pirmais galds – jaunais pāris un jauni cilvēki, panāksnieki utt. Otrais galds – visādi cilvēki. Trešais galds – bērni un vecas tantes. Kāzās bija vidēji ap 80 cilvēku. Ja lūdza uz kāzām, tad visa ģimene atnāca, visi bērni un vecās mātes. Uz kāzām dāvināja puķes un dāvanu; nesa grozos pārtiku – kādu gaļas gabalu utt. Piemēram, izcepa burkānus – tas bija garšīgi.

Uz ballēm sāka iet no 16 gadu vecuma, daži vēl ātrāk sāka iet. Es sāku iet, kad man bija 16 gadu, pirms tam mani nelaida.